**Nu e limbă mai frumoasă**

*Romeo Tarhon*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dulce, dragă şi duioasă

Ne e limbă şi nu-i grai

Din urzeală mai frumoasă

Pentru al rostirii strai,

Nu-i plămadă mai mănoasă

Din al vorbei spic pe pai,

Vers de liră mai mieroasă

În al slovei dor şi vai,

Nu-i văpaie mai focoasă

Sub copitele de cai,

Curgere mai mlădioasă

În al dansului alai,

Nu-i cântare mai aleasă

Plânsă-n bocete de nai,

Lacrimă mai cuvioasă

Pe al doinei noastre plai

Şi nu-i jale mai sfioasă

În nefericitul trai

Al românului ce lasă

Limbă, datini, colţ de rai...

Şi-i ca zimţii de la coasă

Când separă scai de scai

Şi-i ca lama de tăioasă

Când e bai cum azi e bai..!

Inima de te apasă,

N-ai tu inimă să stai

Limba sfântă de acasă

Să o pierzi, e tot ce ai!

Hai cu mine de îţi pasă,

Iancu, Ştefan şi Mihai,

Şi cu spada limbii scoasă

Să stârpim vrăjmaşul, hai!